CELEX: 32022R0466
Language: el
Date: 2021-12-17 00:00:00
Title: Κατ’ εξουσιοδότηση κανονισμός (ΕΕ) 2022/466 της Επιτροπής της 17ης Δεκεμβρίου 2021 για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου με τον προσδιορισμό κριτηρίων παρέκκλισης από την αρχή σύμφωνα με την οποία οι εγκεκριμένοι μηχανισμοί δημοσιοποίησης συναλλαγών και οι εγκεκριμένοι μηχανισμοί γνωστοποίησης συναλλαγών εποπτεύονται από την Ευρωπαϊκή Αρχή Κινητών Αξιών και Αγορών (Κείμενο που παρουσιάζει ενδιαφέρον για τον ΕΟΧ)

24.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 96/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/466 ΤΗΣ ΕΠΙΤΡΟΠΗΣ
         της 17ης Δεκεμβρίου 2021
         για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου με τον προσδιορισμό κριτηρίων παρέκκλισης από την αρχή σύμφωνα με την οποία οι εγκεκριμένοι μηχανισμοί δημοσιοποίησης συναλλαγών και οι εγκεκριμένοι μηχανισμοί γνωστοποίησης συναλλαγών εποπτεύονται από την Ευρωπαϊκή Αρχή Κινητών Αξιών και Αγορών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 2 παράγραφος 3,
         Εκτιμώντας τα ακόλουθα:
         
                     (1)
                  
                  
                     Δεδομένης της διασυνοριακής διάστασης του χειρισμού δεδομένων της αγοράς, της ποιότητας των δεδομένων και της ανάγκης να επιτευχθούν οικονομίες κλίμακας, καθώς και να αποφευχθούν οι αρνητικές επιπτώσεις ενδεχόμενων αποκλίσεων τόσο στην ποιότητα των δεδομένων όσο και στα καθήκοντα των παρόχων υπηρεσιών αναφοράς δεδομένων, ο κανονισμός (ΕΕ) 2019/2175 του Ευρωπαϊκού Κοινοβουλίου και του Συμβουλίου (2) μεταβίβασε εξουσίες αδειοδότησης και εποπτείας σε σχέση με τις δραστηριότητες των παρόχων υπηρεσιών αναφοράς δεδομένων (στο εξής: ΠΥΑΔ) της Ένωσης στην Ευρωπαϊκή Αρχή Κινητών Αξιών και Αγορών (στο εξής: ΕΑΚΑΑ).
                  
               
                     (2)
                  
                  
                     Ταυτόχρονα, οι εγκεκριμένοι μηχανισμοί δημοσιοποίησης συναλλαγών (στο εξής: ΕΜΗΔΗΣΥ) και οι εγκεκριμένοι μηχανισμοί γνωστοποίησης συναλλαγών (στο εξής: ΕΜΗΓΝΩΣΥ) εξαιρούνται από την εποπτεία της ΕΑΚΑΑ και, αντιθέτως, εξακολουθούν να υπάγονται στην εποπτεία εθνικών εποπτικών αρχών όταν οι δραστηριότητές τους έχουν περιορισμένη σημασία για την εσωτερική αγορά.
                  
               
                     (3)
                  
                  
                     Οι δραστηριότητες ενός ΕΜΗΔΗΣΥ ή ΕΜΗΓΝΩΣΥ θα πρέπει καταρχάς να θεωρείται ότι έχουν περιορισμένη σημασία για την εσωτερική αγορά βάσει του σχετικού αριθμού πελατών που είναι εγκατεστημένοι σε κράτη μέλη διαφορετικά από το κράτος μέλος καταγωγής του ΕΜΗΔΗΣΥ ή του ΕΜΗΓΝΩΣΥ. Εάν οι υπηρεσίες που παρέχουν οι ΕΜΗΔΗΣΥ ή οι ΕΜΗΓΝΩΣΥ είναι σε μεγάλο βαθμό διασυνοριακές, τότε η παρέκκλιση δεν θα πρέπει να εφαρμόζεται. Δεύτερον, η σημασία για την εσωτερική αγορά θα πρέπει να βασίζεται στο μερίδιο των συνολικών αναφερόμενων ή δημοσιευμένων συναλλαγών που αναφέρονται ή δημοσιεύονται από μεμονωμένους ΕΜΗΔΗΣΥ ή ΕΜΗΓΝΩΣΥ. Εάν το μερίδιο αυτό υπερβαίνει ένα ελάχιστο κατώτατο όριο, τότε οι δραστηριότητες δεν θα πρέπει να θεωρούνται περιορισμένης σημασίας για την εσωτερική αγορά. Ο υπολογισμός για τους ΕΜΗΔΗΣΥ θα πρέπει να βασίζεται στα δεδομένα για τη διαφάνεια που υποβάλλονται στο σύστημα δεδομένων αναφοράς χρηματοπιστωτικών μέσων (Financial Instruments Reference Data System) και στο σύστημα διαφάνειας χρηματοπιστωτικών μέσων (Financial Instruments Transparency System), ενώ ο υπολογισμός για τους ΕΜΗΓΝΩΣΥ θα πρέπει να βασίζεται στις γνωστοποιήσεις συναλλαγών που υποβάλλονται στις αρμόδιες αρχές.
                  
               
                     (4)
                  
                  
                     Όταν ένας ΕΜΗΔΗΣΥ και ένας ΕΜΗΓΝΩΣΥ ή περισσότεροι ΕΜΗΔΗΣΥ ή ΕΜΗΓΝΩΣΥ τελούν υπό τη διαχείριση ενιαίου διαχειριστή, η παρέκκλιση από την εποπτεία της ΕΑΚΑΑ είναι εφικτή μόνον αν όλοι οι ΕΜΗΔΗΣΥ ή οι ΕΜΗΓΝΩΣΥ είναι επιλέξιμοι για παρέκκλιση.
                  
               
                     (5)
                  
                  
                     Προκειμένου να εξασφαλίζεται η ομαλή λειτουργία του νέου εποπτικού πλαισίου για τους ΠΥΑΔ, όπως θεσπίζεται στο άρθρο 4 του κανονισμού (ΕΕ) 2019/2175, ο παρών κανονισμός θα πρέπει να αρχίσει να ισχύει χωρίς καθυστέρηση και να τεθεί σε εφαρμογή επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αξιολόγηση των ΕΜΗΔΗΣΥ και ΕΜΗΓΝΩΣΥ
            
               1.   Οι εγκεκριμένοι μηχανισμοί δημοσιοποίησης συναλλαγών (στο εξής: ΕΜΗΔΗΣΥ) και οι εγκεκριμένοι μηχανισμοί γνωστοποίησης συναλλαγών (στο εξής: ΕΜΗΓΝΩΣΥ) υπόκεινται σε αδειοδότηση και εποπτεία από αρμόδια αρχή κράτους μέλους όπως ορίζεται στο άρθρο 4 παράγραφος 1 σημείο 26) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (3) λόγω της περιορισμένης σημασίας τους για την εσωτερική αγορά αν οι δραστηριότητες των εν λόγω ΕΜΗΔΗΣΥ και ΕΜΗΓΝΩΣΥ δεν υπερβαίνουν, κατά μέσο όρο, κάποιο από τα κατώτατα όρια που ορίζονται στο άρθρο 2 του παρόντος κανονισμού. Όταν περισσότεροι του ενός ΕΜΗΔΗΣΥ ή ΕΜΗΓΝΩΣΥ τελούν υπό τη διαχείριση ενιαίου διαχειριστή, εφαρμόζεται παρέκκλιση μόνο αν κανένας από τους ΕΜΗΔΗΣΥ ή τους ΕΜΗΓΝΩΣΥ δεν υπερβαίνει τα κατώτατα όρια που ορίζονται στο άρθρο 2 με τις δραστηριότητές του.
            
            
               2.   Για τους σκοπούς της αδειοδότησης, η αξιολόγηση των κριτηρίων που ορίζονται στο άρθρο 2 βασίζεται σε εκτιμήσεις των μελλοντικών δραστηριοτήτων που παρέχει ο αιτών.
            
            
               3.   Η σημασία για την εσωτερική αγορά των δραστηριοτήτων ενός ΕΜΗΔΗΣΥ ή ΕΜΗΓΝΩΣΥ που αναφέρεται στην παράγραφο 1 επαναξιολογούνται από την ΕΑΚΑΑ κάθε έτος, αρχής γενομένης από το έτος που έπεται του πρώτου πλήρους ημερολογιακού έτους μετά την αδειοδότηση. Η αξιολόγηση των κριτηρίων του άρθρου 2 βασίζεται σε δεδομένα που αντιστοιχούν στο πλήρες ημερολογιακό έτος που προηγείται της επαναξιολόγησης.
            
            
               4.   Σε περίπτωση που, βάσει της επαναξιολόγησης που αναφέρεται στην παράγραφο 3, επί δύο συναπτά έτη, τα κατώτατα όρια για την παρέκκλιση από την εποπτεία ή την εφαρμογή της εποπτείας της ΕΑΚΑΑ δεν τηρούνται, η αλλαγή σε εφαρμογή της εποπτείας ή σε παρέκκλιση από την εποπτεία της ΕΑΚΑΑ παράγει αποτελέσματα την 1η Ιουνίου του επόμενου έτους.
            
         
         
            Άρθρο 2
            Κριτήρια για τον προσδιορισμό της παρέκκλισης από την εποπτεία της ΕΑΚΑΑ
            
               1.   Ένας ΕΜΗΔΗΣΥ ή ΕΜΗΓΝΩΣΥ υπόκειται σε παρέκκλιση από την εποπτεία της ΕΑΚΑΑ όταν:
               
                           α)
                        
                        
                           ο ΕΜΗΔΗΣΥ ή ΕΜΗΓΝΩΣΥ παρέχει υπηρεσίες σε επιχειρήσεις επενδύσεων, ή για λογαριασμό αυτών, που υπόκεινται στις απαιτήσεις μετα-συναλλακτικής δημοσιοποίησης των άρθρων 20 και 21 του κανονισμού (ΕΕ) αριθ. 600/2014 ή στην απαίτηση γνωστοποίησης του άρθρου 26 του εν λόγω κανονισμού, σε τρία διαφορετικά κράτη μέλη κατ’ ανώτατο όριο, ενώ ποσοστό τουλάχιστον 50 % των εν λόγω επιχειρήσεων επενδύσεων έχουν άδεια λειτουργίας στο ίδιο κράτος μέλος με τον ΕΜΗΔΗΣΥ ή τον ΕΜΗΓΝΩΣΥ· και
                        
                     
                           β)
                        
                        
                           ο αριθμός και ο όγκος των συναλλαγών που γνωστοποιεί στο κοινό ο ΕΜΗΔΗΣΥ σύμφωνα με το άρθρο 20 παράγραφος 1 του κανονισμού (ΕΕ) αριθ. 600/2014 για τα μετοχικά χρηματοπιστωτικά μέσα είναι μικρότερος από 0,5 % του συνολικού αριθμού ή του όγκου των συναλλαγών που γνωστοποιούν όλοι οι ΕΜΗΔΗΣΥ σύμφωνα με το άρθρο 20 παράγραφος 1 του εν λόγω κανονισμού, και ο αριθμός και ο όγκος των συναλλαγών που γνωστοποιεί στο κοινό ο ΕΜΗΔΗΣΥ σύμφωνα με το άρθρο 21 παράγραφος 1 του εν λόγω κανονισμού για τα μη μετοχικά χρηματοπιστωτικά μέσα δεν υπερβαίνει το 0,5 % του συνολικού αριθμού των συναλλαγών ή του όγκου που γνωστοποιούν όλοι οι ΕΜΗΔΗΣΥ σύμφωνα με το άρθρο 21 παράγραφος 1 του εν λόγω κανονισμού· και
                        
                     
                           γ)
                        
                        
                           ο αριθμός των συναλλαγών που γνωστοποιεί ο ΕΜΗΓΝΩΣΥ σύμφωνα με το άρθρο 26 παράγραφος 1 και το άρθρο 26 παράγραφος 7 του κανονισμού (ΕΕ) αριθ. 600/2014 δεν υπερβαίνει το 0,5 % του συνολικού αριθμού των συναλλαγών που γνωστοποιούν όλοι οι ΕΜΗΓΝΩΣΥ σύμφωνα με το άρθρο 26 παράγραφος 1 και το άρθρο 26 παράγραφος 7 του εν λόγω κανονισμού.
                        
                     
            
               2.   Οι ΕΜΗΔΗΣΥ και ΕΜΗΓΝΩΣΥ παρέχουν στην αρμόδια αρχή, κατόπιν αιτήματος, δεδομένα που επιτρέπουν την αξιολόγηση του κριτηρίου που ορίζεται στην παράγραφο 1 στοιχείο α).
            
         
         
            Άρθρο 3
            Μεταβατική διάταξη
            Για τους σκοπούς του άρθρου 1, η ΕΑΚΑΑ διενεργεί την αρχική αξιολόγηση των κριτηρίων παρέκκλισης που αναφέρονται στο άρθρο 2. Η αρχική αυτή αξιολόγηση πρέπει να βασίζεται σε δεδομένα που αφορούν τους πρώτους 6 μήνες του 2021.
         
         
            Άρθρο 4
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει και εφαρμόζεται την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 84.
         
            (2)  Κανονισμός (ΕΕ) 2019/2175 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1093/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), του κανονισμού (ΕΕ) αριθ. 1094/2010 για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) 2016/1011 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και του κανονισμού (ΕΕ) 2015/847 περί στοιχείων που συνοδεύουν τις μεταφορές χρηματικών ποσών (ΕΕ L 334 της 27.12.2019, σ. 1).
         
            (3)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).